《题筹笔驿》
唐代·殷潜之

江东矜割据，邺下夺孤嫠。霸略非匡汉，宏图欲佐谁。

奏书辞后非，仗剑出全师。重袭褒斜路，悬开反正旗。

欲将苞有截，必使举无遗。沈虑经谋际，挥毫决胜时。

圜觚当分画，前箸此操持。山秀扶英气，川流入妙思。

算成功在彀，运去事终亏。命屈天方厌，人亡国自随。

艰难推旧姓，开创极初基。总叹曾过地，宁探作教资。

若归新历数，谁复顾衰危。报德兼明道，长留识者知。

作者简介：生卒年、籍贯皆不详。自称野人，与杜牧友善，杜牧有《和野人殷潜之题筹笔驿十四韵》诗。事迹见《唐诗纪事》卷四九。宋范温称其《题筹笔驿》诗“甚壮丽”(《潜溪诗眼》)。《全唐诗》存诗1首。